stanford-oval/wikipedia huggingface dataset:
2013
Tapahtumia > Tammikuu

1. tammikuuta – Suomessa toteutettiin 16 kuntaliitosta. Kuntien määrä väheni 336:sta 320:een.
1. tammikuuta – Suomessa tapahtui muutoksia verotuksessa: yleisradiovero astui voimaan ja arvonlisävero nousi (23 % → 24 %, 13 % → 14 %, 9 % → 10 %)
1. tammikuuta – Eurosta tuli virallisesti Andorran valuutta.
1. tammikuuta – Euroopan unionin puheenjohtajuus siirtyi Kyprokselta Irlannille.
1. tammikuuta – Ranskan Marseillesta ja Slovakian Košicesta tuli Euroopan kulttuuripääkaupunkeja
3. tammikuuta – Kansainvälinen Punainen Risti varoitti talouskriisin aiheuttamista levottomuuksista Euroopan unionin jäsenmaissa, etenkin Kreikassa ja Espanjassa. Punainen Risti oli jo aiemmin julistanut Euroopan kriisialueeksi, koska kymmeniä miljoonia EU-maiden kansalaisia eli jo täysin yhteiskunnan ja vapaaehtoisjärjestöjen avun varassa.
6. tammikuuta – Syyrian presidentti Bašar al-Assad piti televisioidun puheen, jossa hän syytti länsivaltoja terrorismin tukemisesta.
8. tammikuuta – Helsingin Sanomien sivukoko muuttui broadsheet-koosta tabloidi-kokoon.
13.−15. tammikuuta – Viking Linen Viking Grace purjehti neitsytristeilynsä.
20. tammikuuta – Itävallassa järjestettiin kansanäänestys asevelvollisuudesta. Tuloksena oli, että asevelvollisuus säilytettiin.
22. tammikuuta – Israelissa järjestettiin parlamenttivaalit. Tuloksena oikeistolainen pääministeripuolue Likud ja sen liittolaiset menettivät kannatustaan, mutta Benjamin Netanjahu jatkanee uuden hallituskoalition johdossa.
27. tammikuuta – Yökerhopalossa menehtyi yli 230 ihmistä Brasiliassa.
Tapahtumia > Helmikuu

12. helmikuuta – Pohjois-Korea suoritti ydinkokeen räjäyttämällä ydinlatauksen kilometrin syvyydessä.
13. helmikuuta – Ratsastusmaneesin katto romahti Laukaassa, 10-vuotias tyttö menehtyi. Kolme muuta tyttöä ja yksi ratsastuksenopettaja loukkaantui.
15. helmikuuta – Tšeljabinskin kaupungin lähistöllä ilmakehässä räjähti jopa 10 000 tonnin painoinen meteoriitti.
15. helmikuuta – Asteroidi 2012 DA14 ohitti Maan ollen lähimmillään vain 20 700 kilometrin etäisyydellä.
24.–25. helmikuuta – Italiassa järjestettiin ennenaikaiset parlamenttivaalit.
24. helmikuuta – Kuuban parlamentti valitsi presidentti Raúl Castron uudelle virkakaudelle. Castro ilmoitti jättävänsä presidentinviran viisivuotisen virkakautensa päättyessä vuonna 2018.
28. helmikuuta – Paavi Benedictus XVI erosi paavinvirasta 11. helmikuuta antamansa ilmoituksen mukaan.
Tapahtumia > Maaliskuu

4. maaliskuuta – Keniassa järjestettiin parlamenttivaalit.
5. maaliskuuta – Suomen ensimmäinen, turkistarhauksen kieltämiseen tähdännyt kansalaisaloite luovutettiin eduskunnalle.
8. maaliskuuta – Pohjois-Korea sanoi irti Etelä-Korean kanssa solmimansa hyökkäämättömyyssopimuksen ja varoitti Yhdysvaltoja "ennaltaehkäisevästä ydinaseiskusta" vastalauseena YK:n hyväksymille uusille Pohjois-Korean vastaisille pakotteille. Asiantuntijat pitivät Pohjois-Korean iskua Yhdysvaltoihin kuitenkin varsin epätodennäköisenä.
12. maaliskuuta – Konklaavi kokoontui Vatikaaniin valitsemaan uuden paavin. Seuraavana päivänä argentiinalainen kardinaali Jorge Mario Bergoglio valittiin uudeksi paaviksi nimellä Franciscus.
21. maaliskuuta – Kataisen hallitus sai käydyksi kehysriihen, jota luonnehdittiin enemmän elvyttäväksi kuin kiristäväksi. Yhteisöveroon tuli huomattava alennus (4,5 prosenttiyksikköä). Samalla kuitenkin alkoholi-, tupakka-, makeis-, ja virvoitusjuomaveroja korotettiin. Arvonlisäveroon ja tuloveroihin ei tullut muutoksia (pienituloisten veronkevennyksiä lukuun ottamatta). Opintotuki päätettiin sitoa indeksiin 1. elokuuta 2014. Asuntopolitiikkaa reformoitiin.
30. maaliskuuta – Pohjois-Korea ilmoitti olevansa sotatilassa Etelä-Korean kanssa.
maaliskuu – Kuukausi oli Suomessa ja muuallakin Euroopassa poikkeuksellisen kylmä. Suomen koko talvikauden alin lämpötilakin (-38,2 astetta) mitattiin Taivalkoskella vasta maaliskuun puolivälissä. Tätä kylmempi maaliskuu oli edellisen kerran vuonna 1981.
Tapahtumia > Huhtikuu

14. huhtikuuta – Venezuelassa järjestettiin presidentinvaalit. Tuloksena presidentiksi maaliskuussa kuolleen Hugo Chávezin tilalle valittiin Nicolás Maduro.
15. huhtikuuta – Bostonin maratonin maalialueella räjähti kaksi pommia, jotka surmasivat välittömästi kolme ihmistä. Vanhempi tekijöistä kuoli tulitaistelussa varhain aamuyöllä 19. huhtikuuta ja nuorempi vangittiin saman päivän iltana myös ammuskelun jälkeen.
16. huhtikuuta – 7,8 magnitudin maanjäristys iski Iranin itäosiin Sīstān ja Balūchestānin alueelle.
17. huhtikuuta – Margaret Thatcherin valtiolliset hautajaiset. Suomea hautajaisissa edusti Eurooppa-ministeri Alexander Stubb.
17. huhtikuuta – Lannoitetehtaan räjähdyksessä Texasin Westissä kuoli 15 ihmistä.
17.–21. huhtikuuta – Myöhään, mutta voimakkaasti alkaneesta lumien sulamisesta sekä juuri samaan aikaan pyörineistä matalapaineista aiheutuneet voimakkaat kevättulvat aiheuttivat tuhoja ympäri Suomea.
18. huhtikuuta – YK:n turvallisuusneuvosto tuomitsi yksimielisesti Syyriassa tapahtuneet ihmisoikeusloukkaukset, joihin sekä hallituksen että opposition joukkojen katsottiin syyllistyneen.
20. huhtikuuta – 6,6 magnitudin maanjäristys ravisutti Kiinaa Sichuanin maakunnassa. Hyposentrumi oli vain 12 km:n syvyydessä.
20. huhtikuuta – Italian presidentti Giorgio Napolitano valittiin toiselle kaudelle.
30. huhtikuuta – Alankomaiden hallitsija vaihtui, kun kuningatar Beatrix luopui kruunusta ja Willem-Alexanderista tuli kuningas
Tapahtumia > Toukokuu

9. toukokuuta – Jemenissä joulukuusta 2012 lähtien panttivankeina olleet yksi itävaltalainen ja kaksi suomalaista (Atte Kaleva ja Leila Kaleva) vapautettiin naapurimaan Omanin toimiessa välittäjänä. Suomen ulkoministeriö suositti välttämään matkustamista Jemeniin maan heikon sisäisen turvallisuustilanteen vuoksi.
10. toukokuuta – Tyynellämerellä näkyi täydellinen auringonpimennys.
13. toukokuuta – Yle TV1 aloitti venäjänkielisten televisiouutisten lähettämisen.
14.–18. toukokuuta − Eurovision laulukilpailu 2013 järjestettiin Malmössä, Ruotsissa. Kilpailun voitti Tanskan Emmelie de Forest kappaleella "Only Teardrops".
15. toukokuuta – Nature-lehti ilmoitti tutkimuksesta, jonka mukaan ihmisen kantasoluja oli ensimmäistä kertaa onnistuneesti kloonattu.
22. toukokuuta – nigerialaiset Michael Adebolajo ja Michael Adebowale murhasivat sotamies Lee Rigbyn Lontoossa ajamalla hänen päältään autolla ja puukottamalla häntä veitsillä.
Tapahtumia > Kesäkuu

6. kesäkuuta – Yhdysvaltalainen Edward Snowden vuosi tietoja maailmanlaajuisista joukkovalvontaoperaatioista tiedotusvälineille ja lähti maanpakoon kotimaastaan. Hän sai myöhemmin väliaikaisen turvapaikan Venäjältä.
25. kesäkuuta – Vladimir Putin saapui työvierailulle Suomeen ja tapasi Naantalissa Niinistön.
30. kesäkuuta – Egyptin presidenttiä Mohammed Mursia kannattaneet ja häntä vastustaneet mielenosoittajat ottivat rajusti yhteen useissa Egyptin kaupungeissa.
Tapahtumia > Heinäkuu

1. heinäkuuta – Kroatia liittyi Euroopan unioniin. Siitä tuli unionin 28. jäsenmaa.
1. heinäkuuta – Euroopan unionin puheenjohtajuus siirtyi Irlannilta Liettualle.
3. heinäkuuta – Armeija syrjäytti Egyptin presidentin ja lakkautti perustuslain.
5. heinäkuuta – Saksan liittopresidentti Joachim Gauck saapui viralliselle valtiovierailulle Suomeen.
6. heinäkuuta – San Franciscon kansainväliselle lentoasemalle laskeutumassa ollut Boeing 777 syttyi tuleen laskeutumisen epäonnistuttua; kolme kuoli ja 181 loukkaantui.
6. heinäkuuta – Lac-Méganticin öljyjunaturma: raakaöljylastissa ollut juna karkasi ilman kuljettajaa alamäkeen ja syttyi tuleen Quebecissa Kanadassa. Puolensadan ihmisen ilmoitettiin olevan kateissa aiheutuneen tulipalon jälkeen.
10. heinäkuuta – Vihtavuoressa räjähdysainetehtaalla tapahtuneen vaaratilanteen takia tehtiin alueella rauhanajan suurin evakuointi, kun noin 2000 paikallista asukasta evakuoitiin.
10. heinäkuuta – Yarnell Hillin metsäpalo Arizonassa saatiin sammutetuksi
18. heinäkuuta – Yhdysvalloissa sijaitseva Detroitin kaupunki jätti konkurssihakemuksen.
21. heinäkuuta – Belgian hallitsija vaihtui, kun kuningas Albert II luopui kruunusta ja kruununprinssi Philippe nousi valtaistuimelle.
24. heinäkuuta – Juna suistui kiskoilta Santiago de Compostelassa, Espanjassa. Ainakin 77 ihmistä sai surmansa ja yli sata loukkaantui.
Tapahtumia > Elokuu

1. elokuuta – Italian korkein oikeus vahvisti Silvio Berlusconin vuoden vankeustuomion.
1. elokuuta – Edward Snowden sai väliaikaisen turvapaikan Venäjältä vuodeksi ja pääsi poistumaan lentokentältä, missä oli ollut yli kuukauden.
21. elokuuta – Satoja ihmisiä kuoli Syyriassa kaasuiskussa juuri ennen YK:n tarkastajien saapumista maahan.
22. elokuuta – Salaisia asiakirjoja WikiLeaks-sivustolle luovuttanut yhdysvaltalainen Bradley Manning tuomittiin 35 vuodeksi vankeuteen ja määrättiin erotettavaksi Yhdysvaltain asevoimista.
Tapahtumia > Syyskuu

3. syyskuuta – Microsoft ilmoitti ostavansa Nokian matkapuhelinliiketoiminnan.
4. syyskuuta – Yhdysvaltain presidentti Barack Obama saapui Tukholmaan, jossa hän tapasi Suomen presidentin Sauli Niinistön ja muiden Pohjoismaiden pääministerit. Tapaamisen yhteydessä annetussa yhteisessä julkilausumassa tuomittiin jyrkästi kemiallisten aseiden käyttö Syyrian sisällissodassa ja vaadittiin voimakasta kansainvälistä reaktiota asiaan.
11. syyskuuta – Yli miljoona katalonialaista muodosti Espanjassa ihmisketjun Katalonian itsenäisyyden puolesta. 400 kilometriä pitkä ketju kulki Pyreneiltä Välimeren rannikolle kohti Valenciaa.
12. syyskuuta – Nasan ilmoituksen mukaan luotain Voyager 1 poistui aurinkokunnasta elokuussa 2012, jolloin siitä tuli ensimmäinen ihmisen valmistama esine tähtienvälisessä avaruudessa.
13. syyskuuta – Sodanaikaisen tykinammuksen räjähdys surmasi yhden ja haavoitti toista Kemissä. Toistasataa ihmistä evakuoitiin räjähdysvaaran takia, koska paikassa oli enemmänkin sodanaikaisia ammuksia.
13.–15. syyskuuta Coloradon osavaltio kärsi lähimenneisyytensä pahimmista tulvista.
16. syyskuuta – Costa Concordian nostoyritys.
17. syyskuuta – Videopeli Grand Theft Auto V julkaistaan Suomessa ja muualla maailmassa.
21. syyskuuta – Nairobin Westgate-ostoskeskuksessa tapahtui verilöyly, kun Al-Shabaab-terroristijärjestön taistelijat hyökkäsivät surmaten kymmeniä ja ottaen useita panttivankeja.
22. syyskuuta – Saksan liittopäivävaalit.
22. syyskuuta – Pakistanissa tehtiin Peshawarin kirkkoisku, kun kaksi terroristia räjäytti itsensä anglikaanikirkossa.
29. syyskuuta – Itävallassa järjestettiin parlamenttivaalit. Werner Faymann jatkoi liittokanslerina vaalien jälkeen.
Tapahtumia > Lokakuu

1. lokakuuta – Yhdysvaltojen julkishallinto ajettiin alas ja valtion työntekijöitä joutui pakkolomalle.
1. lokakuuta – Videopeli Grand Theft Auto Online julkaistaan.
2. lokakuuta – Viking Lotto arvottiin ensi kerran MTV3-kanavalla.
5. lokakuuta – Lotto arvottiin ensi kerran MTV3-kanavalla.
8. lokakuuta – Uudistettu Yhdysvaltain 100 dollarin seteli päästettiin levitykseen.
11. lokakuuta – Kehitysyhteistyöministeri Heidi Hautala ilmoitti eroavansa ministerintehtävistään.
15. lokakuuta - Maanjäristys teki tuhoja Filippiineillä Boholin saarella.
18. lokakuuta - Euroopan unionin ja Kanadan vapaakauppasopimus allekirjoitettiin.
19. lokakuuta – Italialainen tuomioistuin määräsi Silvio Berlusconille kahden vuoden virkakiellon.
29. lokakuuta – Kantatien 51 moottoritieosuus välillä Kivenlahti–Kirkkonummi valmistui. Pituutta uudella moottoritieosuudella on 10,2 kilometriä.
29. lokakuuta – Bosporinsalmen alittava Euroopan ja Aasian yhdistävä rautatietunneli avattiin Istanbulissa.
31. lokakuuta – Ulkoministeriön tietoverkossa keväällä havaittu, mutta salassa pidetty ja sittemmin tukittu vakava tietomurto tuli julkisuuteen. Tekijöiksi arvellaan Venäjän/Kiinan tiedusteluelimiä.
Tapahtumia > Marraskuu

3. marraskuuta – Auringonpimennys, joka oli niin sanottu hybridipimennys. Se näkyi Atlantin valtamerellä ja Afrikassa päiväntasaajalla.
5. marraskuuta – Intian ensimmäinen Mars-luotain laukaistiin.
6. marraskuuta – Jasser Arafatin kuolinsyyksi varmistui poloniummyrkytys.
9. marraskuuta – Voimakkaimmaksi maalle iskeneeksi ja supertaifuuniksi nimetty Taifuuni Haiyan surmasi jopa yli 10 000 ihmistä pelkästään Filippiineillä.
11. marraskuuta – GOCE-satelliitti tuhoutui Maan ilmakehässä.
13. marraskuuta – Lestijärvellä Keski-Pohjanmaalla tapahtui kahden Hawk-hävittäjälentokoneen törmäys, jossa kuoli 30-vuotias hävittäjälennonopettaja.
15. marraskuuta – Helsingin huumepoliisin päällikkö Jari Aarnio vangittiin epäiltynä törkeästä lahjuksen ottamisesta, törkeästä virka-aseman väärinkäyttämisestä ja avunannosta törkeään petokseen. Samalla Aarnio pidätettiin virastaan.
15. marraskuuta – Pelikonsoli PlayStation 4 julkaistaan maailmanlaajuisesti.
21. marraskuuta – Maxima-kaupan katto romahti Riiassa Latviassa. Latvian itsenäisyyden tuhoisimmassa onnettomuudessa kuoli 54 ihmistä ja loukkaantui 36.
23. marraskuuta – Arkkitehti Alvar Aallon suunnittelema Viipurin kaupunginkirjasto vihittiin uudelleen käyttöön yli 20 vuotta kestäneiden kunnostustöiden jälkeen.
23. marraskuuta – Mauritaniassa järjestettiin parlamentti- ja paikallisvaalien ensimmäinen kierros.
24. marraskuuta – Malissa järjestettiin parlamenttivaalien ensimmäinen kierros.
27. marraskuuta – Silvio Berlusconi erotettiin Italian parlamentista ja hän menetti samalla myös parlamentaarisen koskemattomuutensa.
28. marraskuuta – ISON-komeetta oli lähimpänä Aurinkoa, vain 1 800 000 km:n etäisyydellä. Komeetta hajosi ohituksen aikana.
Tapahtumia > Joulukuu

1. joulukuuta – Kiina lähetti Chang’e 3:ksi tai Jadejänikseksi nimetyn mönkijän kohti Kuuta. Alus laskeutui onnistuneesti 14. joulukuuta ja Kiina saavutti kolmantena maana Kuun pinnan.
2. joulukuuta – Yle TV1 alkoi esittää saamenkielisiä Yle Ođđasat -uutisia.
5. joulukuuta – Etelä-Afrikan presidentti ja vapaustaistelija Nelson Mandela kuoli. Mandelan hautajaisissa Suomea edustivat presidentit Sauli Niinistö ja Martti Ahtisaari.
6. joulukuuta – Itsenäisyyspäivän juhlat järjestettiin Presidentinlinnan remontin takia Tampereella.
12.–13. joulukuuta – Harvinaisen voimakas Seija-myrsky koetteli Etelä- ja Länsi-Suomea. Myrsky oli jopa Tapani-myrskyä voimakkaampi.
15. joulukuuta – Malissa järjestettiin parlamenttivaalien toinen kierros.
20. joulukuuta – Venäjän presidentti Vladimir Putin armahti yli kymmenen vuotta vankilassa olleen liikemiehen Mihail Hodorkovskin. Putinin hallintoa vastustanut, veronkierrosta ja petoksista tuomittu Hodorkovski matkusti heti vapauduttuaan Berliiniin Saksaan.
21. joulukuuta – Mauritaniassa järjestettiin parlamentti- ja paikallisvaalien toinen kierros.
25. joulukuuta – Egyptin hallitus julisti Muslimiveljeskunnan terrorijärjestöksi ja kielsi sen kaiken toiminnan.
29. joulukuuta – Saksalainen kilpa-autoilija, seitsenkertainen Formula 1 -maailmanmestari Michael Schumacher loukkaantui vakavasti lasketteluonnettomuudessa Ranskan Alpeilla.
31. joulukuuta – Pohjois-Karjalan Prikaati Kontiolahdella ja Ilmavoimien Teknillinen Koulu Jämsän Hallissa lakkautettiin osana puolustusvoimien organisaatiouudistusta. Viimeiset lakkautetuissa joukko-osastoissa palvelleet varusmiehet oli kotiutettu kaksi viikkoa aiemmin. Lisäksi lakkautettiin viisi sotilassoittokuntaa eri puolilla Suomea.
31. joulukuuta – Vuosi vaihtui Suomen etelä- ja keskiosissa poikkeuksellisen lämpimässä säässä. Esimerkiksi Helsingin Kaisaniemen mittausasemalla rikottiin aiempi lämpöennätys, kun lämpöä oli +5,3 astetta.
Muuta > Tuntematon päivämäärä

Nykyisen auringonpilkkujakson huippuvaihe (maksimi) sijoittui kesään 2013. Huippu oli matalin sataan vuoteen.
Syntyneitä

22. heinäkuuta − Yhdistyneen kuningaskunnan kruununperillinen Prinssi William ja Catherine, Cambridgen herttuatar saivat poikavauvan, jonka nimeksi tuli George Alexander Louis.
Nobelin palkinnot

Nobelin fysiikanpalkinto – François Englert ja Peter Higgs
Nobelin kemianpalkinto – Martin Karplus, Michael Levitt ja Arieh Warshel
Nobelin lääketieteen palkinto – Randy Schekman, Thomas Südhof ja James Rothman
Nobelin kirjallisuuspalkinto – Alice Munro
Nobelin rauhanpalkinto – Kemiallisten aseiden kieltojärjestö
Nobelin taloustieteen palkinto – Eugene Fama, Lars Peter Hansen ja Robert Shiller
Tapahtumia aiheittain > Avaruustoiminta

Vuoden 2013 miehittämättömät avaruuslennot
Tapahtumia aiheittain > Elokuvat

Peter Jacksonin ohjaaman Hobitti-elokuvatrilogian toinen osa Hobitti – Smaugin autioittama maa sai ensi-iltansa 11. joulukuuta.
A Good Day to Die Hard, Die Hard -elokuvasarjan viides osa sai ensi-iltansa 14. helmikuuta.
Vihan liekit, Nälkäpeli-elokuvasarjan toinen osa sai ensi-iltansa 23. marraskuuta.
Iron Man 3, trilogian kolmas osa sai ensi-iltansa. Pääroolissa Rautamiehenä esiintyi aiempien osien tapaan Robert Downey Jr.
Tapahtumia aiheittain > Musiikki

14.–18. toukokuuta – Eurovision laulukilpailu 2013 järjestettiin Malmössä Ruotsissa. Finaalin voitti Tanskan Emmelie de Forest kappaleella ”Only Teardrops”.
Elton Johnin ja Bernie Taupinin uusi albumi The Diving Board julkaistiin alkuvuodesta.
Lady Gagan uusi albumi ARTPOP julkaistiin syksyllä.
Tanskalainen rock-yhtye Volbeat julkaisi viidennen studioalbuminsa Outlaw Gentlemen & Shady Ladies huhtikuussa.
Britney Spearsin uusi albumi Britney Jean julkaistiin joulukuun alussa.
Tapahtumia aiheittain > Videopelit

Grand Theft Auto V julkaistiin 17. syyskuuta 2013.
Sly Cooper: Thieves in Time julkaistiin 27. maaliskuuta 2013 Euroopassa.
Pokémon X ja Y julkaistiin maailmanlaajuisesti 12. lokakuuta 2013.
Call of Duty: Ghosts julkaistiin Suomessa 5. marraskuuta 2013.
Assassin's Creed IV: Black Flag julkaistiin 29. lokakuuta 2013.
Starbound julkaistiin 4. joulukuuta 2013.
Vuosi 2013 fiktiossa

Elokuvan Pako L.A:sta tapahtumat sijoittuvat tähän vuoteen.
Elokuvan The Postman – tulevaisuuden sanansaattaja tapahtumat sijoittuvat tähän vuoteen.
Elokuvan The Book of Eli tapahtumat sijoittuvat tähän vuoteen.
Elokuvan Hämärän vartija tapahtumat sijoittuvat tähän vuoteen.
Videopelin Grand Theft Auto 2 tapahtumat sijoittuvat tälle vuodelle.
Sarjan Supernatural season 9 tapahtumat sijoittuvat tälle vuodelle.
Aiheesta muualla

Kuvia tai muita tiedostoja aiheesta 2013 Wikimedia Commonsissa
Kerimäen kirkko - 2013 Savonlinnassa.
Uutuuslaiva Viking Grace seilaamassa saaristossa.
Tšeljabinskin meteoriräjähdyksen aiheuttaman paineaallon tuhoja.
Franciscus aloitti paavina 13. maaliskuuta 2013.
Pelloille tulvinutta vettä Kuortaneella.
Presidentti Mohammed Mursia vastustavia mielenosoittajia Egyptissä.
Santiago de Compostelan junaturma oli Espanjan pahin junaturma 40 vuoteen.
Syyrian kaasuiskun uhreja.
Katalonian itsenäisyyden kannattajat muodostivat 400 kilometriä pitkän Katalonian ketjun.
Savua nousemassa Nairobin Westgate-ostoskeskuksesta verilöylyn jälkeen.
Lokakuun lopulla avattiin Euroopan ja Aasian yhdistävä rautatietunneli Istanbulissa. Kuvassa tunnelin juna-asema.
Taifuuni Haiyanin aiheuttamia tuhoja.
Kukkia Nelson Mandelan monumentilla Lontoossa.
George Alexander Louis äitinsä sylissä.
James W. Fowler

James William Fowler III (1940-2015) oli yhdysvaltalainen teologi ja professori Emory Universityssa. Hänet tunnetaan etenkin käytännöllistä teologiaa ja kehityspsykologiaa yhdistelevistä tutkimuksistaan. Hänen tunnetuin ajatuksensa on teoria uskon vaiheittaisesta kehittymisestä yksilön iän myötä.
Uskon vaiheet

Fowlerin tunnetuin teoria tarkastelee yksilön uskonnollisuuden asteittaista kehittymistä. Fowlerin mukaan hänen teoriansa kuvaa eri uskonnollisista traditioista tulevien ihmisten tapaa jäsentää elämäänsä ohjaavia arvoja ja merkityksiä. Teoria ei siis pyri kuvaamaan vain kristillisen uskon kehittymistä, vaan kaikkiin eri uskontokuntiin kuuluvia ja jopa ei-uskonnollisia ihmisiä. Fowler ei kuitenkaan väitä teoriansa olevan täysin universaali, ja se sopii hänen mukaansa erityisen hyvin postmodernin ajan uskon kuvaamiseen.
Fowlerin käyttämä käsite "usko" eroaa monin osin esimerkiksi kristinuskon käyttämästä uskon käsitteestä. Fowlerille usko ei tarkoita ensisijaisesti uskomista johonkin yliluonnoliseen voimaan tai olentoon. Usko tarkoittaa pikemminkin tapaa, jolla yksilö luo merkityksiä elämässään. Fowlerin mukaan ihmisten tapa luoda ja ymmärtää merkityksiä muovautuu näiden elämän myötä yksilön sosiaalisen ympäristön muuttuessa sekä rationaalisten ja eettisten toimintojen kehittyessä ja eriytyessä. Koska käsite usko viittaa merkityksiin ja niiden muovautumiseen, on Fowlerin uskon käsite väitetysti sovellettavissa kaikkiin ihmisiin, ja myös heihin joilla ei ole perinteisesti uskonnollisina pidettyjä uskomuksia.
Fowler jakaa uskon vaiheet seitsemään eri vaiheeseen (vaiheet 0-6). Fowlerin mukaan vaiheet yleensä toteutuvat aikaisintaan tietyssä iässä, mutta niiden alkamisessa on myös yksilöllistä vaihtelua. Kaikki yksilöt eivät käy elämänsä aikana läpi kaikkia vaiheita, ja esimerkiksi vain hyvin pieni vähemmistö ihmisistä saavuttaa koskaan 6 vaihetta. Vaiheet kuitenkin etenevät teorian mukaan aina samassa järjestyksessä, eli yksilö ei Fowlerin mukaan voi hypätä minkään vaiheen yli, eikä hän myöskään voi pääsääntöisesti palata aiempiin vaiheisiin.
| No>  | Vaihe | Ikä |
| --- | --- | --- |
| 0 | Eriytymätön usko | 0–2 vuotta |
| 1 | Intuitiivis- projektiivinen | 2–7 vuotta |
| 2 | Myyttis- kirjaimellinen | 7–12 vuotta |
| 3 | Synteettis- konventionaalinen | 12+ vuotta |
| 4 | Yksilöllis- reflektiivinen | Noin 21+ vuotta |
| 5 | Konjunktiivinen | Noin 35+ vuotta |
| 6 | Universaali usko | Yli 45+ |
Uskon vaiheet > Vaiheiden kuvaus > 0. vaihe: Eriytymätön usko

Eriytymättömän uskon vaihe muistuttaa monin osin Erik Eriksonin teorian vaihetta "luottamus vs. epäluottamus". Tässä vaiheessa lapsi on täysin riippuvainen huoltajastaan. Hänellä ei ole vielä minkäänlaista jäsentynyttä käsitystä maailmasta tai itsestään, vaan koko maailman ja olemassaolon luonne on vielä lapselle epäselvää. Lapsen kokemusta hallitsee joko tuntemus turvallisuudesta ja tarpeiden tyydytetyksi tulemisesta, tai vaihtoehtoisesti turvattomuudesta ja heitteillä olosta. Lapsen tässä vaiheessa kokema luottamus tai sen puute voivat vaikuttaa myös hänen myöhempään käsitykseensä maailmasta ja sen luonteesta, ja epäluottamus turvallista maailmaa kohtaan voi näkyä myöhemmin myös hengellisenä ahdistuksena.
Uskon vaiheet > Vaiheiden kuvaus > 1. vaihe: Intuitiivis-projektiivinen usko

Vaihe kattaa tyypillisimmin lapsen ikävuodet 3-7. Lapsi kohtaa elämässään jatkuvasti uusia asioita, joiden käsittelyyn hänellä ei kuitenkaan vielä ole käytettävissä loogisia ajatusmalleja. Lapsen ajatusmallit ovat vielä melko joustavia ja mukautuvia, ja mielikuvituksella ja fantasioilla on suuri merkitys lapsen pyrkiessä jäsentämään kohtaamaansa todellisuutta.
Asiat saavat merkityksensä tässä vaiheessa vielä lapsen omien kuvitelmien ja fantasioiden kautta. Myös usko on vielä fantasioiden ja kuvitelmien värittämää. Lapsi omaksuu asenteensa uskonnolisiin ilmiöihin paitsi mielikuvituksensa avulla, myös tarkkailemalla omien perheenjäsentensä ja muun välittömän lähipiirin suhtautumista niihin. Vaikutteet eivät kuitenkaan ole vielä kielellisiä, vaan lapsi tarkkailee pikemmin lähipiirinsä ilmaisemia tunteita tai muuta näkyvää toimintaa.
Lapsen siirtyminen seuraavaan vaiheeseen käynnistyy siinä vaiheessa, kun hänen ajattelunsa saavuttaa konkreettis-operationaalisen vaiheen. Tämä tapahtuu yleensä noin 7 vuoden iässä. Ajattelua eivät tällöin enää ohjaa pelkät mielikuvat ja fantasiat, vaan asioita kyetään käsittelemään myös loogisesti. Lapsi alkaa erottaa oman kuvittelunsa ja todellisuuden välisen eron, mikä myös lopulta mahdollistaa seuraavaan vaiheeseen siirtymisen.